তীব্র শ্বাসকষ্ট। বারাসত হাসপাতাল থেকে আট মাসের শিশুকে নিয়ে যেতে হবে কলকাতায়। কিন্তু বুধবার সন্তানকে শহরের বড় হাসপাতালে নিয়ে গিয়ে চিকিৎসা করানোর সুযোগ পেলেন না উত্তর ২৪ পরগনার আমডাঙার বাসিন্দা ইমদাজুল হাসান। অভিযোগ, বিনামূল্যে অ্যাম্বুল্যান্স পরিষেবা পাওয়ার জন্য সব নিয়ম মানলেও এক চালক অতিরিক্ত টাকা দাবি করেন। আর্থিক সঙ্গতি নেই এ কথা জেনেও টাকার দাবি থেকে সরে আসেননি ওই অ্যাম্বুল্যান্স চালক। এই গড়িমসিতেই মৃত্যু হয় আট মাসের সোহিনী সুলতানের।
সূত্রের খবর, এদিন সকালে বারাসত হাসপাতালের জরুরি বিভাগে সন্তানকে নিয়ে যান ইমদাজুল। তাঁর অভিযোগ, অক্সিজেন ছাড়াই শিশুকন্যাকে বহুক্ষণ ফেলে রাখা হয়েছিল। বহু অনুরোধের পর একজন নার্স অক্সিজেন সিলিন্ডার নিয়ে আসেন। কিন্তু অক্সিজেন চালু না করেই চলে যান তিনি। এরপর চিকিৎসকেরা জানান, কলকাতার হাসপাতালে নিয়ে যেতে হবে সোহিনীকে। ইমদাজুল বিনামূল্যে অ্যাম্বুল্যান্স পরিষেবা পাওয়ার জন্য আবেদন করেন। হাসপাতাল থেকে সে সংক্রান্ত নথি সংগ্রহ করে ইমদাজুল পৌঁছন অ্যাম্বুল্যান্সের লাইনে। অভিযোগ, প্রথমে কোনও চালকই কলকাতায় যেতে রাজি হননি। পরে এক অ্যাম্বুল্যান্স চালক যেতে রাজি হলেও ৭০০ টাকা দাবি করেন। অভিযোগ, ওই চালক জানিয়ে দেন, দাবি মতো টাকা না পেলে তিনি কলকাতায় যাবেন না। এভাবেই পেরিয়ে যায় বেশ কিছুটা সময়। শ্বাসকষ্ট ক্রমশ বাড়ছিল ছোট্ট সোহিনীর। অ্যাম্বুল্যান্স চালকদের কাছে হাত জোড় করে অনুরোধ করছিলেন বাবা। অভিযোগ, কিছুক্ষণ পরে মৃত্যু হয় সোহিনীর। 
এর পরই ক্ষোভে ফেটে পড়েন মৃতের বাড়ির আত্মীয়েরা। মারধর করা হয় ওই অ্যাম্বুল্যান্স চালককে। মৃতের বাড়ির এক সদস্য বলেন, ‘‘আমাদের কাছ থেকে ৭০০ টাকা চাইছিল। বহু অনুরোধ করলাম তবু যেতে রাজি হল না।’’ মৃতের পরিবারের অভিযোগ, প্রথমে সুপার বিষয়টিকে গুরুত্ব দেননি। যদিও পরে ওই অ্যাম্বুল্যান্স চালকের বিরুদ্ধে সুপারের কাছে অভিযোগ দায়ের করেছে মৃতের পরিবার। বিক্ষোভের জেরে উত্তেজনা ছড়ায় হাসপাতালে। পরে পুলিশ গিয়ে পরিস্থিতি নিয়ন্ত্রণে আনে। 
হাসপাতালের সুপার সুব্রত মণ্ডলের প্রতিক্রিয়া, ‘‘এরকম ঘটনা আগে কখনও ঘটেনি। খবর পেয়েই ওই অ্যাম্বুল্যান্স চালককে আমরা বার করে দিয়েছি। বিষয়টি খতিয়ে দেখে ব্যবস্থা নেওয়া হবে।’’ যদিও চিকিৎসায় গাফিলতির অভিযোগ অস্বীকার করেছেন সুপার। তাঁর বক্তব্য, ‘‘আমরা যথাসাধ্য চেষ্টা করেছি। কোনও নার্স বা চিকিৎসকের তরফে কোনও গাফিলতি ছিল না।’’ উত্তর ২৪ পরগনার মুখ্য স্বাস্থ্য আধিকারিক প্রণয় আচার্যের মন্তব্য, ‘‘অ্যাম্বুল্যান্স অবশ্যই পাওয়ার কথা। পুরো বিষয়টির রিপোর্ট চেয়েছি। তারপর যা ব্যবস্থা নেওয়ার নেব।’’